En maskeret mand truede sig lørdag eftermiddag til kassebeholdningen fra Aldi i Nørresundby.

En røver, der var maskeret med elefanthue, gik omkring klokken 16 lørdag eftermiddag ind i Aldi på Viaduktvej i Nørresundby. Her truede han personalet med kniv og tog hele skuffeindsatsen med butikkens kassebeholdning. Derefter flygtede han om bag butikken. Politiet har eftersøgt manden med hunde. Indtil videre kniven og pengeskuffen blevet fundet. Men røveren eftersøges stadig. Han beskrives som en cirka 20-årig høj, tynd mand. Under røveriet var han iført jeans, en grå t-shirt og en sort elefanthue. Oplysninger i sagen kan gives til Nordjyllands Politi på telefon 1-1-4.